Սուրբ Սարգիս եկեղեցի (Նոր Նորք)

Սուրբ Սարգիս եկեղեցի, հայ առաքելական եկեղեցի Երևանի Նոր Նորք թաղամասի 5-րդ զանգվածում։

 Պատմություն 
Եկեղեցու հիմքերը դրվել են 1998 թվականին, մայրաքաղաքի Նոր Նորք թաղամասում։ Այն կառուցվել է Ն.Ս.Օ.Տ.Տ. Գարեգին Բ Ամենայն հայոց կաթողիկոսի նախաձեռնությամբ և նյույորքաբնակ Սարգիս Գաբրիելյանի հովանավորությամբ։ ԱՄՆ-ի Նյու Ջերսի նահանգից Տեր Գառնիկ ավագ քահանա Հալաջյանը նույնպես զգալի ավանդ է ունեցել եկեղեցու կառուցման գործում։ Եկեղեցին կենտրոնագմբեթ է` հայկական ավանդական ճարտարապետությամբ։ Կառույցում ներդաշնակ միաձուլված են Զվարթնոց, Հռիփսիմե և Անի եկեղեցիների ճարտարապետական տարրերը։ Տուֆով երեսպատված գեղեցիկ համալիրը բաղկացած է գլխավոր եկեղեցուց և զանգակատնից։

Եկեղեցին կառուցվել է ճարտարապետ Բաղդասար Արզումանյանի նախագծով։ Բացվել է 2000 թ. փետրվարի 19-ին, օծման արարողությունը տեղի է ունեցել ապրիլի 30-ին։ Եկեղեցու Սբ. սեղանի Աստվածածնի նկարը մեծանուն նկարիչ Գրիգոր Խանջյանի ստեղծագործությունն է։ Եռահարկ եկեղեցին կառուցված է հայկական ավանդական ճարտարապետության ոճով։ Եկեղեցու գլխավոր գմբեթի բարձրությունը 23 մետր է։ Աղոթասրահը բազմանկյուն է և լուսավոր՝ 328 քմ ընդհանուր մակերեսով։ Աղոթասրահի սյուներն ավարտվում են 12 առաքյալներին խորհրդանշող բարձրաքանդակներով։ Խորշերը մոմավառության համար են։

Սուրբ Սարգիս եկեղեցուն կից գործում է կիրակնօրյա դպրոց։
Եկեղեցին գտնվում է Երևանի ամենաբարձր կետի հարևանությամբ, Վազգեն Սարգսյանի անվան ռազմական ինստիտուտի առջևի բլրի գագաթին։

 Արտաքին հղումներ 
 Նոր Նորք, 5-րդ զանգված, Սուրբ Սարգիս եկեղեցի

Կատեգորիա:Երևանի հայկական վանքեր և եկեղեցիներ
Կատեգորիա:20-րդ դարի հայկական վանքեր և եկեղեցիներ
Կատեգորիա:20-րդ դարի հիմնադրումներ Երևանում
Կատեգորիա:Արարատյան Հայրապետական թեմի վանքեր և եկեղեցիներ
Կատեգորիա:Եկեղեցիներ այբբենական կարգով